มารีนา ออฟสยันนีโควา

มารีนา วลาดีมีรอฟนา ออฟสยันนีโควา (เกิด 19 มิถุนายน ค.ศ. 1978) เป็นนักข่าวชาวรัสเซียที่เคยทำงานให้กับช่องหนึ่งรัสเซียซึ่งเป็นช่องที่มีคนดูมากที่สุดเป็นอันดับสองของรัสเซีย เธอทำงานให้กับรายการ "เวรียเมีย" ซึ่งเป็นรายการข่าวภาคค่ำของรัสเซียตั้งแต่ต้นคริสต์ทศวรรษ 2000 ภายหลังเธอกล่าวถึงบทบาทของเธอตอนนั้นในฐานะ "ผู้ผลิตโฆษณาชวนเชื่อเครมลิน"
ใน ค.ศ. 2022 เธอขัดจังหวะการออกอากาศข่าวโทรทัศน์รัสเซียที่รัฐควบคุมเพื่อประท้วงการรุกรานยูเครนของรัสเซีย ซึ่งทำให้กลายเป็นหัวข้อข่าวต่างประเทศ เธอถูกจับกุมโดยไม่ได้รับอนุญาตให้พบทนาย ถูกปรับ 30,000 รูเบิล (เทียบเท่า 280 ดอลลาร์ในขณะนั้น) และถูกปล่อยตัวในภายหลัง ในช่วงต้นตุลาคม ค.ศ. 2022 เธอถูกระบบยุติธรรมรัสเซียต้องการตัวหลังหลบหนีจากการกักบริเวณก่อนการพิจารณาคดี ทนายความของเธอเผยว่าเธอหนีไปยุโรป ในเดือนกุมภาพันธ์ ค.ศ. 2023 มีการเปิดเผยว่าเธอกับลูกสาวหนีไปปารีส ประเทศฝรั่งเศส
ชีวิตช่วงต้นและอาชีพ.
ออฟสยันนีโควา เกิดใน ค.ศ. 1978 ที่ออแดซา สาธารณรัฐสังคมนิยมโซเวียตยูเครน สหภาพโซเวียต แม่เป็นชาวรัสเซีย ส่วนพ่อเป็นชาวยูเครน เธออาศัยอยู่กับแม่ที่กรอซนีย์จนกระทั่งช่วงเริ่มต้นสงครามเชเชน แต่แล้วพวกเธอย้ายไปครัสโนดาร์
ออฟสยันนีโควาสำเร็จการศึกษาจากมหาวิทยาลัยรัฐคูบัน และต่อมาจากวิทยาลัยเศรษฐกิจแห่งชาติและรัฐประศาสนศาสตร์ประธานาธิบดีรัสเซีย (RANEPA) เธอทำงานให้กับบรรษัทกิจการวิทยุโทรทัศน์แห่งสหพันธรัฐรัสเซีย (VGTRK) ตั้งแต่ ค.ศ. 1997 เธอเป็นนักข่าวของสถานีโทรทัศน์คูบาน (บริษัทในเครือของ VGTRK) และเป็นที่ชื่นชอบของหัวหน้าวลาดีมีร์ รูนอฟ ซึ่งอ้างว่าได้ช่วยให้เธอเข้าสู่วิทยาลัยเศรษฐกิจแห่งชาติและรัฐประศาสนศาสตร์ 
ใน ค.ศ. 2003 หลังจากย้ายไปกรุงมอสโก เธอได้รับการว่าจ้างให้เป็นผู้จัดรายการข่าว "เวรียเมีย" ซึ่งเป็นรายการข่าวภาคค่ำของช่องหนึ่งรัสเซีย "Politico" เขียนว่า: "นับตั้งแต่ ค.ศ. 2003 งานของเธอคือดูข่าวและการแถลงข่าวจากตะวันตก และรวบรวมเนื้อหาบางส่วนที่ทำให้ตะวันตกดูแย่และรัสเซียดูดี" "เดอะเทเลกราฟ"กล่าวถึงออฟสยันนีโควาขณะทำงานในช่องหนึ่งรัสเซียเป็น "ปากเสียงรัฐ" และ "เนื้อและเลือดของเครื่องจักรโฆษณาชวนเชื่อของเครมลิน" ออฟสยันนีโควาอธิบายถึงตัวเองย้อนหลังว่า "ใช้เวลาหลายปีในการผลิตโฆษณาชวนเชื่อของเครมลิน" ในขณะที่ทำงานให้กับช่องหนึ่งรัสเซีย
การประท้วงต่อต้านสงคราม.
ในตอนต้น ออฟสยันนีโควาสนับสนุนวลาดีมีร์ ปูติน แต่ภาพสงครามในยูเครนได้นำความทรงจำของสงครามที่เธอประสบมาในวัยเด็กในเชชเนียกลับมา เธอวางแผนที่จะประท้วงใกล้เครมลิน แต่ภายหลังตัดสินใจว่ามันไม่มีประโยชน์อะไรมากนัก
วันที่ 14 มีนาคม ค.ศ. 2022 ระหว่างการถ่ายทอดสดที่เกี่ยวข้องกับการบุกโจมตียูเครนของรัสเซียในรายการข่าวภาคค่ำ "เวรียเมีย" ซึ่งมีผู้ชมหลายล้านคน เธอปรากฏตัวขึ้นหลังผู้ประกาศข่าวเยกาเจรีนา อันเดรเยวา โดยถือโปสเตอร์ที่มีทั้งภาษารัสเซียและภาษาอังกฤษระบุว่า:
<templatestyles src="Template:Blockquote/styles.css" />ไม่เอาสงคราม [หยุดสงคราม อย่าไปเชื่อโฆษณาชวนเชื่อ คุณกำลังถูกโกหกที่นี่]ชาวรัสเซียต่อต้านสงคราม
ออฟสยันนีโควาตะโกนว่า:
<templatestyles src="Template:Blockquote/styles.css" />[หยุดสงคราม! ไม่เอาสงคราม!]
หลังจากนั้นไม่กี่วินาที การออกอากาศก็ตัดไปที่ส่วนที่บันทึกไว้ และไม่สามารถดาวน์โหลดการบันทึกรายการข่าวนี้ ซึ่งเป็นเรื่องไม่ปกติสำหรับช่องโทรทัศน์นี้ การประท้วงเป็นเรื่องผิดปกติเนื่องจากรายการที่ดำเนินการโดยรัฐไม่เบี่ยงเบนไปจากแนว "ปฏิบัติการพิเศษทางทหาร" ของเครมลิน และก่อนหน้านี้ผู้ชมไม่เคยได้รับแจ้งว่าการรุกรานยูเครนของรัสเซียเป็นสงคราม
ปฏิกิริยา.
คลิปการประท้วงของออฟสยันนีโควาถูกแชร์ไปทั่วโลกและได้รับความสนใจจากสื่อมวลชนทั่วโลกเป็นจำนวนมาก
วอลอดือมือร์ แซแลนสกึย ประธานาธิบดียูเครน ขอบคุณออฟสยันนีโควาระหว่างการออกอากาศครั้งหนึ่ง ประธานาธิบดีฝรั่งเศส แอมานุเอล มาครง เสนอให้ออฟสยันนีโควาได้รับความคุ้มครองที่สถานทูตฝรั่งเศสหรือผ่านทางการขอสถานะผู้ลี้ภัย ดมีตรี เปสคอฟ โฆษกรัฐบาลรัสเซีย เรียกการประท้วงของเธอว่าเป็น "ฮูลิแกนนิสซึม" (hooliganism)
เลฟ ชโลสเบร์ก นักการเมืองฝ่ายค้านรัสเซีย กล่าวว่า "ความเป็นจริง 5 วินาทีสามารถชำระล้างปฏิกูลแห่งโฆษณาชวนเชื่อหลายสัปดาห์ได้" อิลยา ยาชิน นักการเมืองฝ่ายค้านรัสเซีย กล่าวถึงเธอเป็น "ฮีโรแห่งรัสเซีย" อะเลกเซย์ นาวัลนืย นักวิจารณ์เครมลินที่ถูกคุมตัวอยู่ ชื่นชมออฟสยันนีโควาสำหรับการท้าทายของเธอในคำแถลงสุดท้ายของเขาในศาล
บีบีซีรายงานว่าการประท้วงของออฟสยันนีโควาได้ดึงความสนใจไปที่การลาออกจากสถานีโทรทัศน์ของรัฐบาลรัสเซียอย่างค่อยเป็นค่อยไป โดยมีการลาออกอีก 3 ครั้งภายในไม่กี่ชั่วโมง
คีริลล์ คเลย์มโยนอฟ หัวหน้าฝ่ายข่าวช่องหนึ่งรัสเซีย กล่าวหาเธอเป็น "สายลับอังกฤษ" และกล่าวว่าเธอโทรไปที่สถานทูตอังกฤษก่อนที่จะเกิดการประท้วงในรายการข่าว สำนักงานต่างประเทศสหราชอาณาจักรรายงานว่าไม่มีการติดต่อใด ๆ ก่อนการประท้วงบนหน้าจอ
ชีวิตส่วนตัว.
ข้อมูลเมื่อ 2022[ [update]] ออฟสยันนีโควาอาศัยอยู่ที่โนวายามอสควา (อดีตส่วนตะวันตกเฉียงใต้ของแคว้นมอสโกที่ผนวกเข้ากับมอสโกใน ค.ศ. 2012) กับลูกสองคน ในเดือนตุลาคม ค.ศ. 2022 เธอพาลูกสาวคนเล็กออกจากประเทศ ทั้งคู่อาศัยอยู่ที่ปารีส เธอสมรสกับอีกอร์ ออฟสยันนีคอฟ ผู้กำกับรายการโทรทัศน์ช่องอาร์ที แหล่งข้อมูลหนึ่งในเดือนมีนาคม ค.ศ. 2022 กล่าวถึงทั้งคู่ว่า "เพิ่งแยกกัน" เธอมีญาติอยู่ในประเทศยูเครน แต่ไม่ได้ติดต่อกับพวกเขามากนัก